娛圈單打:他用生命來演戲 訪京泡湯真走寶
2024年05月01日 00:03
東網電視
更多新聞短片
金馬影帝吳慷仁好戲人盡皆知,他本來帶着兩部代表作──《富都青年》和《但願人長久》登上北京國際電影節,但主辦方忽然表示「拷貝損壞無法修復」、「宣傳周期安排調整」而取消放映,連帶吳慷仁也訪京泡湯,有冇搞錯!
兩部電影皆橫掃港台多個電影大獎,《富》片令吳慷仁升格金馬影帝,《但》片則仍在香港放映,話「拷貝損壞無法修復」,真係講都冇人信。大陸粉絲為此感到憤怒,紛紛大喊「還我吳慷仁」!比較起來,香港粉絲真係好幸福,唔止可以喺戲院欣賞影帝神級演技,吳慷仁更多次到訪香港,就連喺香港電影金像獎「食白果」,依然笑口常開。
41歲的吳慷仁初出道演過不少偶像劇,例如《下一站,幸福》,惟發展一般,直到近年演技開竅,《我們與惡的距離》、《華燈初上》、《模仿犯》皆獲得高度評價。他為了演好《但》片道友爸爸一角,除了減磅變成「人乾」,更提早一個月到港,天天搭船到戒毒所外觀察道友走路、吐痰的模樣;放假亦特地飛來香港化上老妝,頂着烈日當空坐在深水埗公園觀察阿伯神態。
他由40歲演到60歲,完全融入角色,絲毫沒有「吳慷仁」痕迹,也是全片靈魂。可以說,若《但》片沒有找來吳慷仁主演,不可能有如此好口碑。
最近大陸又刮起抵制台灣藝人風潮,S.H.E的Hebe原獲邀參加五一音樂活動,被小粉紅舉報台獨後已打退堂鼓。吳慷仁係咪因為咁而受到波及,真係冇人知。另一說法,係《但》片隱晦地涉及社運議題,唔通因為咁觸碰咗大陸紅線?